
For det danske Søværn var 9. april 1940 en skammens dag. Den dag blev Danmark besat af Tyskland. Det skete ved et kupoverfald, hvor tyske styrker uden foregående krigserklæring ved firetiden om morgenen overskred den dansk-tyske grænse og gik i land i en række danske havnebyer. For Søværnet var ydmygelsen total, da det som forsidebilledet viser, i København lykkedes tyskerne at sejle troppetransportskibet ”Hansestadt Danzig” helt ind til Langeliniekajen, hvorfra 800 tyske soldater snart rykkede mod Hærens hovedkvarter i Kastellet og kongens bolig Amalienborg.

Selv da Søværnskommandoen ved 4-tiden om morgenen den 9. april var klar over, at et tysk angreb på Danmark var en realitet, blev der ikke givet ordre til at kæmpe. I stedet sendte Rechnitzer efter samråd med forsvarsministeren kl. ca. 05.20 et kort signal Flådens enheder, der lød: ”Beredskab, men ikke skyde før efter nærmere Ordre, medens Forhandlingerne staar paa.”​[1]

Efter at have udsendt signalet tog Rechnitzer sammen med forsvarsminister Alsing Andersen og chefen for Hæren, general W.W. Prior til Amalienborg. Her deltog de i det møde med kong Christian X, statsminister Stauning og udenrigsminister P. Munch, der endte med beslutningen klokken lidt over seks om morgenen om at Hæren og Søværnet ikke skulle modgå den tyske besættelse af Danmark.

Det var en beslutning, som Rechnitzer støttede, men som betød, at ud over inspektionsskibet ”Beskytteren”, der i Esbjerg havn beskød nogle tyske jagerfly (uden at ramme), så fik ingen at Flådens enheder mulighed for aktivt at forsvare Danmark den 9. april.​[2]

Begivenhederne den 9. april og forløbet op til den skæbnesvangre dag gjorde Hjalmar Rechnitzer til en af de mest omdiskuterede danske søofficerer i det 20. århundrede.

Internt i Søværnet fik han skylden for at den tyske besættelse af Danmark forløb så hurtigt og relativt let. Kritikerne fremførte, at Rechnitzer havde været ansat i Marineministeriet siden 1917 og dets chef siden 1932. De mange år væk fra det operative virke som søofficer til søs gjorde, ifølge søofficeren Erhard J. Saabye (1904-1989), at Rechnitzers ”tanker bevægede sig [...]mere i administrative og politiske baner end i strategiske og taktiske.”​[3] En anden kritiker beskrev Rechnitzer som ”en retlinet men naiv hædersmand”​[4] og i Berlingske Tidende i 2003 blev det ligefrem påstået, at det Rechnitzer, der frarådede regeringen at kæmpe mod tyskerne den 9. april 1940.​[5]

Sandheden er som så ofte noget mere nuanceret.

I de senere år er Søværnskommandoens arkiver fra 1930'erne blevet tilgængelige for offentligheden. Det har givet et indblik i de strategiske overvejelser, som pågik i kommandoen i 1930'erne og det har nuanceret billedet af Rechnitzer og af hans dispositioner i årene op til besættelsen i 1940. I arkiverne findes flere rapporter, der viser at man i Søværnskommandoen besad et godt indblik i Danmarks strategiske situation. [image: ]Rechnitzers dispositioner i april 1940 kom til at stå i klar modsætning til Hæren. Den blev sat i alarmberedskab om aftenen den 8. april og rykkede ud i Sønderjylland, hvor enkelte troppeafdelinger næste morgen kom i kamp med tyske enheder. Hærens Flyvetropper var også gjort klar til kamp, men som det ses her, så blev flyene på Værløse ødelagt, netop som de var ved at lette om morgenen den 9. april. Det sikrede tyskerne totalt luftherredømme over Danmark den 9. april 1940. Den danske hær havde den 9. april 13 faldne og 21 sårede, mens Søværnet ikke led tab af andet end værnets ære.

I august 1938 udarbejdede Søværnskommandoen eksempelvis et omfattende memorandum om Danmarks militære situation, som viser, at Rechnitzer og folkene omkring ham havde blik for Danmarks sikkerhedspolitiske situation i skyggen af Tyskland, og hvad den danske neutralitet betød for både Tyskland og Danmark. I memorandummet, der blev sendt til det politiske niveau, konkluderedes det om Søværnets tilstand på baggrund af de massive nedskæringer som havde ramt Flåden siden afslutningen af 1. Verdenskrig, at ”De to muligheder, der foreligger, er, enten en rationel og hurtig udbedring, først og fremmest af søværnets fundamentale mangler, eller en opgivelse af et rationelt dansk forsvar. En tredje gives ikke!”​[6] Trods denne og lignende advarsler lykkedes det ikke at få regeringen til at ændre kurs før det var for sent.​[7]

Rechnitzers dispositioner i april 1940 var med andre ord konklusionen på den forsvarspolitik, som de danske regeringer havde ført siden afslutningen på 1. Verdenskrig 21 år tidligere. Det var en politik, der betød, at Søværnet i april 1940 ikke havde kapacitet til andet end neutralitetshåndhævelse i de danske farvande. Enhver tanke om, at Søværnet med dets få og mestendels forældede enheder skulle kunne stoppe et tysk angreb på Danmark var illusorisk. Det havde Rechnitzer gentagne gange i løbet af 1930’erne fortalt regeringen, og ansvaret for besættelsen den 9. april bør derfor placeres på politikernes skuldre og ikke hos Rechnitzer.

Mens det således er muligt at nuancere billedet af Rechnitzers dispositioner i årene op til den 9. april 1940, så er der et andet kritikpunkt, som er sværere at fjerne fra viceadmiralens CV. I de første dage af april modtog Rechnitzer og Søværnskommandoen en række meddelelser, der kunne tyde på, at et tysk angreb på Norge og måske også Danmark var under opsejling. Som det ses af Rechnitzers beretning, så kunne han simpelthen ikke se den politiske eller strategiske logik bag et tysk angreb på Danmark. Det betød, at han undlod at informere sine skibschefer og underlagte myndigheder om omfanget af de bevægelser af tyske skibe og militære enheder, som Søværnskommandoen i de første dage af april modtog meldinger om. Det gjorde, at Søværnet ikke var klar, da angrebet kom.

[image: ]Danske og tyske orlogsskibe i Nyborg Havn. Billedet er taget om formiddagen den 9. april 1940, hvor torpedobåden T4 ”Glenten” havde lagt sig på yderside af søsterskibet ”Ørnen”.

Et godt eksempel på hvad dette betød for Søværnet er den tyske erobring af den danske torpedobåd ”Ørnen” tidligt om morgenen den 9. april.

Torpedobåden var efter patrulje i Storebælt gået ind til Nyborg, men da chefen ikke havde modtaget oplysninger fra Søværnskommandoen, der gjorde, at han kunne anse et angreb på Danmark for overhængende, fik den vagtfrie del af torpedobådens besætning landlov. 

Klokken 04.20 varskoede skildvagten, at to uidentificerede og mørklagte skibe med høj fart stod ind i havnen. At fremmede orlogsskibe stod ind i en dansk havn var ikke automatisk et tegn på, at de havde onde hensigter. Ifølge de anerkendte neutralitetsregler havde udenlandske krigsskibe tilladelse til at anløbe neutrale landes havne og til at opholde sig her i op til 24 timer.

Straks de mørklagte skibe – der viste sig at være en tysk torpedobåd og to minestrygere – lagde til nær ”Ørnen”, vrimlede 36 bevæbnede tyske soldater imidlertid om bord i torpedobåden. Tyskerne besatte alle opgange til dækket og forhindrede på denne måde, at torpedobådens besætning kunne nå frem til deres poster. Chefen for den tyske styrke informerede derpå chefen for ”Ørnen” om, at ”tyske Søstridskræfter i dette Øjeblik løb ind i alle vigtigere danske Havne, at den tyske Hær havde overskredet Grænsen, og at der var indledet Forhandlinger mellem den danske og den tyske Regering.” Den tyske officer anmodede derefter ”paa en høflig, men bestemt Maade”om, at torpedobådens ammunition og håndvåben blev bragt under lås og slå og at en central maskindel blev fjernet fra maskinrummet, så ”Ørnen” ikke kunne stå til søs. Og da den danske torpedobåd allerede var under tysk kontrol, så bådens chef ikke anden udvej end at efterkomme den tyske anmodning.​[8]

Den manglende varsling af Søværnets personel, der gjorde episoder som denne mulig, skabte en stor vrede mod Rechnitzer. Da jeg i 2005 drøftede Rechnitzers dispositioner med fhv. forsvarschef admiral S.E. Thiede (1924-2005) var han klar i mælet, da han slog fast, at ”en mand, der er chef for et værn, som lader det [...] sejle sin egen sø, uden at orientere sine underlagte chefer om, hvad situationen er ... han skulle sgu skydes!”​[9]

Om admiral Thiedes dom er for hård må læseren afgøre efter at have læst Rechnitzers egne ord om tiden op til den tyske besættelse af Danmark den 9. april 1940.​

I sin samtid var dommen over Rechnitzer dog klar, og han endte som syndebukken for de mange års nedskæringer, der muliggjorde den nemme tyske besættelse af Danmark. Efter opfordring fra fire af sine underordnede men ledende officerer, deriblandt hans stabschef, valgte han i maj 1940 at trække sig fra posten som chef for Søværnskommandoen og direktør i Marineministeriet.​[10]

[image: ]Søofficeren Poul A. Mørch (1898-1987), der gjorde tjeneste i Søværnskommandoen 1931-1943, gav i 1977 følgende personkarakteristik af viceadmiral Rechnitzer: ”Han var venlig, han var høflig. Han var meget opmuntrende i det daglige arbejde i [...] Marinestaben. Han kunne godt finde på at kalde en ned og snakke med en om en skrivelse, der lå i kladde dernede og som han så skulle skrive under [...] og så slutte med at sige: nede på legatkontoret ligger der noget til Dem. Det var mægtig opmuntrende, og det var han meget sød til, netop når man havde gjort et eller andet, der var pænt og fornuftigt [...]. Han var sådan set et godt menneske, men jeg tror ikke, han kunne lide blod, og det er en meget stor mangel ved en admiral.”​[11] Her er viceadmiralen fotograferet under en inspektion af mineskibet ”Lossen” på Holmen den 19. oktober 1933.​​​

Rollen som syndebuk fik Rechnitzer til at bruge en del af et otium på at skrive den følgende beretning om sine oplevelser og indtryk i årene fra Adolf Hitler og Nazistpartiets magtovertagelse i 1933 og frem til Rechnitzers afgang som chef for Søværnskommandoen og direktør i Marineministeriet den 10. maj 1940. Hans beretning er et partsindlæg og er skrevet med henblik på offentliggørelse. For Rechnitzer var det en mulighed for at forklare baggrunden for de dispositioner, som medførte så megen kritik af ham.

Den følgende beretning er i tre dele. Rechnitzer begynder sin beretning umiddelbart efter at Hitler og Nazistpartiet var kommet til magten i Tyskland i 1933. For at gøre Rechnitzers beretning mere tilgængelig indledes den her med et kapitel I, der er en gennemgang af den danske forsvarspolitik fra afslutningen af 1. Verdenskrig i 1918 og frem til 1933 – med fokus på Søværnet og Hjalmar Rechnitzers centrale rolle i dette forløb. Dette afsnit er skrevet af mig, Søren Nørby. 

Dernæst følger Rechnitzers beretning, som er i to dele. Den første dækker perioden fra efteråret 1938 og frem til krigsudbruddet den 1. september 1939 og den anden tiden fra krigsudbruddet og frem til Rechnitzer afgik som chef for Søværnskommandoen den 10. maj 1940. Det hele afsluttes med mine afsluttende bemærkninger samt en oversigt over den af mig brugte litteratur og en række dokumenter, som kan uddybe dele af Rechnitzers beretning.

Hvorfor Rechnitzers tekst ikke blev udgivet vides ikke. Det ligger i Rechnitzers privatarkiv i Rigsarkivet i et læg med titlen ”Manuskript (Kopi) af Viceadmiral Rechnitzers af hans Forhold under Verdenskrig og Besættelsen. Tilhører Viceadmiralen. Udlaant til Aage Friis 1945.”Aage Friis udgav sammen med Peter Munch i 1945 to-binds-værket ”Danmark under Verdenskrig og Besættelse. Historiske Enkeltfremstillinger”, men hvis Rechnitzers beretning er skrevet med henblik på at blive medtaget i dette værk, så er det tydeligt, at viceadmiralens tekst er både for lang og for detaljeret til at passe ind. Det er mere sandsynligt, at teksten er ment som en information til Friis og Munch, som de så efterfølgende selv kunne skrive deres tekst på baggrund af. Et dybere dyk ned i dette aspekt falder dog udenfor målet med det følgende.​[12]

Rechnitzers beretning er så vidt vides kun brugt af Palle Roslyng-Jensen i forbindelse med udarbejdelsen af hans værk ”Værnenes Politik - Politikernes Værn. Studier i dansk militærpolitik under besættelsen 1940-45.”​[13] Andre forskere i perioden har i stedet brugt den dagbog af Rechnitzer om tiden fra krigsudbruddet i 1939 og frem til 10. maj 1940, som marinehistorikeren H.C. Bjerg udgav i 2000 eller hans mere omfattende erindringer dækkende perioden 1905-40, som Bjerg udgav i 2003.​[14]

Den følgende beretning fortjener dog også at blive offentliggjort. 

I det følgende er enkelte åbenlyse slåfejl rettet, men ellers har jeg valgt at fastholde Rechnitzers stavemåder, selv om de i flere tilfælde adskiller sig fra retstavningen anno 2025. Teksten er også bibeholdt med dobbelt-a i stedet for å og med navneord skrevet med stort, men for at øge læsevenligheden har jeg tilladt mig at indsætte en række kommaer, bindestreger og lignende.

I den version af manuskriptet, som ligger i Rechnitzers arkiv i Rigsarkivet har han foretaget enkelte håndskrevne rettelser i den maskinskrevne tekst. Jeg har valgt at indføje disse rettelser i denne version. Rechnitzer har også understreget en række ord og navne i sin tekst. Årsagerne til at disse ord er understreget er ikke klar, men jeg har valgt at gengive understregningerne i denne tekst.

Jeg har valgt at udstyre teksten med en række henvisninger til enten litteratur, som Rechnitzer selv nævner eller til litteratur valgt af mig til læsere, der ønsker at dykke dybere ned i delelementer af beretningen. Derudover nævner Rechnitzer mange navne og begivenheder, som måske ikke siger nutidens læser noget. Med hjælp fra ”Kundgørelser for Søværnet”, ”Haandbog for Søværnet”, ”Hof- og Statskalenderen”, ”Tidsskrift for Søvæsen” og ”Danske Søofficerer 1933-1982” har jeg sat yderligere ord på de personer og begivenheder, som omtales i dagbogen. Informationerne er anbragt som fodnoter eller som tekster til de billeder, som jeg også har indsat for at øge læsevenligheden. Sidst men ikke mindst er nogle af de centrale dokumenter, som Rechnitzer nævner i sin tekst, indsat som bilag. Som bilag findes også en oversigt over den danske flåde anno 1939, kopieret fra Lærebog for Orlogsgaster.​[15]

Kommentarer til det følgende er velkomne. Min kontaktinfo står i kolofonen.

Søren Nørby. 

Adjunkt, Ph.d., Søværnets Historiske Konsulent.

Forsvarsakademiet, 2025.​

​​I. Hjalmar Rechnitzer og Søværnets udvikling i årene efter 1. Verdenskrigs afslutning

[image: ]Hjalmar Rechnitzer som nyudnævnt sekondløjtnant i 1897. (KB)

Født 1. december 1872 blev Rechnitzer som 20-årig optaget på Søværnets Kadetskole, hvorfra han i 1896 blev udnævnt til sekondløjtnant. Han indledte derpå et for datiden normalt karriereforløb, hvor han i 1896–1897 var med krydseren ”Hejmdal” i Middelhavet, og i 1900-1902 som næstkommanderende i skonnerten ”Diana” på opmåling ved Færøerne og Island.

I årene 1903–1905 gennemgik Rechnitzer et videreuddannelsesforløb på Søværnets Officersskole. Her viste han stor forståelse for strategiske spørgsmål, og det var sandsynligvis årsagen til, at han efterfølgende blev tilkommanderet Marineministerens Stab (i 1906 omdøbt til Flaadens Stab).

Det var i denne stab, at de grundlæggende tanker om Danmarks strategiske placering og dennes betydning for forsvaret af Danmark blev formuleret.

[image: ]Otto Joachim Moltke Kofoed-Hansen (1854-1918). Var fra årtusindskiftet og frem til sin død i 1918 en af de mest toneangivende danske søofficerer. Han syn på Danmarks forsvars- og sikkerhedspolitik kom til at præge en hel generation af søofficerer.

Staben blev på dette tidspunkt ledet af kommandør Otto J.M. Kofoed-Hansen, der godt ti år senere fik til opgave at lede den danske flåde sikkert gennem 1. Verdenskrig.​[16]

Den danske Rigsdag havde i 1894 og 1896 enstemmigt vedtaget resolutioner, der slog fast, at Danmarks udenrigspolitik var baseret på neutralitet. Som enhver neutralitetspolitik, så var også den danske imidlertid styret af Danmarks udenrigspolitiske situation. Kommandør Kofoed-Hansen var eksponent for den såkaldte ”tyskerkurs.” Den gik i hovedtræk ud på, at Danmark, efter dannelsen af det tyske kejserrige i 1871, og dettes etablering af flådehavnen i Kiel, havde mistet muligheden for at kunne opretholde et søherredømme i egne farvande. Som følge heraf befandt Danmark sig i en strategisk afhængighed af Tyskland. Det var Kofoed-Hansens holdning, at en krig mellem Tyskland og Danmark ville betyde et dansk nederlag, der ville true Danmarks eksistens som en suveræn stat. En sådan krig skulle derfor undgås for næsten enhver pris. Følgen af dette var, at skulle Danmark forblive selvstændig, så skulle landet opbygge et forsvar, der på så troværdig vis kunne forsvare den danske neutralitet på en måde, så Tyskland ikke fandt behov for at besætte dansk territorium.​[17] Denne ”tyskerkurs” blev også styrende for Rechnitzers syn på dansk forsvars- og sikkerhedspolitik.

I 1909 år blev Rechnitzer involveret i anskaffelsen af den første ubåd til den danske flåde, og han bidrog også til, at Søværnet i 1912 fik dets første flyvemaskine. I årene 1909-1917 gjorde Rechnitzer tjeneste som chef for en række af Flådens ubåde. I 1912 blev han tillige chef for hele Undervandsbaadsdivisionen og fra 1915 også for Marinens Flyvevæsen. Flåden var dengang mestendels til søs i perioden fra maj til oktober, og i de perioder, hvor han ikke havde sejlende tjeneste gjorde han tjeneste i Marineministeriet.

Den danske hær og flåde havde på dette tidspunkt hvert sit ministerium, benævnt henholdsvis Krigsministeriet og Marineministeriet, der var underlagt en fælles forsvarsminister. Begge ministerier havde til huse i Lerches Gaard i Slotsholmsgade 10, hvor forsvarsministeren også havde kontor på bygningens 1. sal.

I december 1917 blev Rechnitzer forfremmet til chef for Marineministeriets Sekretariats- og Kommando-kontor og fungerende departementschef i ministeriets centrale 1. Departement.​[18] Det betød et farvel til den operative sejlende tjeneste som søofficer.

​Fra forsvarskommission 1919 til forsvarslovene 1922


Verdenskrigen sluttede den 11. november 1918 og allerede den 22. samme måned fremlagde statsministeren et lovforslag til nedsættelsen af en kommission, der skulle drøfte Hærens og Flådens fremtidige ordning efter krigens afslutning. Regeringens hast er bemærkelsesværdig, idet nedsættelsen af forsvarskommissionen skete endnu før der var noget overblik over, hvad krigens resultat ville betyde for den sikkerhedspolitiske situation i Europa.​[19]

Forsvarskommissionen bestod af 18 medlemmer af Rigsdagen. De blev i deres arbejde støttet af seks sagkyndige fra Hæren og Flåden, der blev udpeget af forsvarsministeren og som deltog i møderne, men uden stemmeret. Rechnitzer blev i marts 1919 udpeget til at være en af de tre sagkyndige fra Søværnet.​[20]

Kommissionens opgave var todelt. Den skulle dels udarbejde en redegørelse for, hvordan Forsvarsordningen af 1909 havde virket under krigen, dels udarbejde en samlet plan for en ny forsvarsordning.

Efter de fire års omfattende ødelæggelser og millioner af dræbte troede mange, at verdenskrigen 1914-1918 havde været krigen, der ville gøre alle fremtidige krige umulig. Samtidig betød krigens resultat umiddelbart en forbedret dansk sikkerhedspolitisk situation.

Tyskland var i knæ og blandt de betingelser for en fredsaftale, som landet måtte gå med til, var en markant begrænsning af den tyske hær og flåde.

[image: ]Forsvarskommissionens medlemmer. Rechnitzer sidder i baggrunden i billedets midte til højre for daværende forsvarsminister Peter Munch. Forsvarskommissionen fremlagde sin rapport i maj 1922, og de nye forsvarslove blev vedtaget i august samme år. (Nationalmuseet)

Ifølge fredsaftalen måtte den tyske flåde fremover kun bestå af seks panserskibe, seks lette krydsere og 24 torpedobåde. Tyskland måtte hverken råde over ubåd eller fly og landet blev derved reduceret fra en af verdens stærkeste flådemagter til en mindre regional magt.

Samtidig blev det historiske stridspunkt mellem Danmark og Tyskland omkring placeringen af grænsen mellem de to lande i Sønderjylland i 1920 løst og sidst men ikke mindst var de fire store lande, der frem til krigens afslutning havde haft kontrol over kysten i Østersøen, blevet til 11 suveræne stater, der alle havde det til fælles, at de ikke umiddelbart udgjorde en militær trussel mod Danmark.

De danske politikere havde store forventninger til den nye internationale organisation Folkeforbundet, som blev etableret i 1919 om en del af freden efter verdenskrigen. Forbundet var en løs sammenslutning af hovedparten af verdens lande, der gennem forhandlinger skulle sikre en fredelig udvikling i verden. Det skulle ske gennem kollektiv sikkerhed, nedrustning og fredelig konfliktløsning, hvor internationale konflikter skulle løses gennem forhandlinger og voldgifter.

Det betød alt sammen, at de danske politikere – trods anbefalinger fra de seks sagkyndige fra Hæren og Flåden – i foråret 1922 blev enige om, at situationen muliggjorde store nedskæringer på Hærens og Flådens budget. I det forlig om Forsvaret, som blev indgået den 27. juli 1922, blev det danske forsvarsbudget derfor halveret. Hvor Danmark i hvert af krigsårene 1914-1918 i gennemsnit havde brugt ca. 100 mio. kr. på Hæren og Flåden, blev deres samlede årlige budget i 1922 reduceret til 48 mio. kr.​[21]

Ifølge lovteksten var den danske hær og flådes opgave rent defensive, idet de blev formuleret som ”at forsvare Danmarks nationale sikkerhed, dets højhedsret og neutralitet i overensstemmelse med folkeforbundspagten og indgåede konventioner og med dette formål for øje at udføre kystbevogtningstjenesten og neutralitetsbevogtningen af søterritoriet, sikre forbindelsen mellem landsdelene, sikre trafikken i farvandene, beskytte danske handelsskibe o.l.”​[22]

For Søværnet betød forsvarsloven, at dets årlige budget faldt med 33 % fra 24 til 16 mio. kr. Det betød både afskedigelse af en række af dets fastansatte medarbejdere samt besparelser på øvelsesbudgettet, hvilket igen betød beskæring af antallet af sejldage, hvor de tilbageværende officerer og mandskab kunne dygtiggøre sig. Nedskæringerne betød bl.a., at Søværnets årlige vintereskadre bortfaldt, ligesom det årlige kadettogt til Middelhavet blev aflyst. Hæren blev også pålagt besparelser, der bl.a. medførte afskedigelse at ca. 50 % af værnets befalingsmænd, hvilket i rene tal betød et farvel til ca. 1.000 underofficerer og ca. 800 officerer.​[23]

Flåden var på dette tidspunkt inddelt i en hovedstyrke kaldet ”linjen,” der omfattede Flådens kampenheder. Den bestod i 1922 af tre artilleriskibe på i alt 11.000 tons (plus et på 3.800 tons under bygning), 20 torpedobåde på i alt 3.500 tons, 11 undervandsbåde (plus to under bygning) på 3.333 tons samt to mineskibe på 930 tons og en række mindre fartøjer. Dertil kom en såkaldt reservestyrke, bestående af ældre materiel med begrænset krigsværdi. Denne styrke omfattede i 1922 et panserskib, to krydsere, tre torpedobåde, to undervandsbåde, syv patruljebåde samt en række skibe til særlige formål (kongeskib, opmålingsskibe, inspektionsskibe m.v.).​[24]

[image: ]Den 21. september 1914 lagde Orlogsværftet kølen til et nyt panserskib. Med sit deplacement på 3.800 tons var skibet lidt større end de tre næsten identiske enheder ”Herluf Trolle”, ”Olfert Fischer” og ”Peder Skram.” Skibet skulle have haft en bevæbning bestående af to 30½ cm kanoner fra tyske Krupp. Under Verdenskrigen kunne Krupp imidlertid ikke ­levere de ønskede kanoner, og det fik i stedet ti 15 cm kanoner fra svenske Bofors. Skibet, der blev navngivet ”Niels Iuel” ses her ved dets stabelafløbning den 3. juli 1918. Byggeriet blev indstillet efter verdenskrigens afslutning. Politikerne overvejede ikke at bygge skibet færdigt, men valgte i stedet at færdigbygge Niels Iuel som en letbevæbnet krydser, beregnet til uddannelse af personel og som repræsentationsskib for Danmark, men med meget begrænset krigsværdi.​[25]

Søværnsloven 1922 bestemte, at værnet skulle bestå af seks artilleriskibe på tilsammen ca. 18.000 tons, 24 torpedo- og ubåde på tilsammen ca. 7.000 tons, to mineskibe på tilsammen 1.000 tons samt et mindre antal fly og støtteskibe. På papiret var lovens styrkemål altså tæt på at være nået, men mange af Flådens enheder var slidte efter de over fire års næsten konstant indsats i Sikringsstyrken, og da det beløb, som blev afsat til nybygninger var alt for lavt, indvarslede loven et materielmæssigt forfald, der skulle blive stadig værre op gennem 1920’erne og 1930’erne.

Søværnet havde selv opgjort, at den maksimale alder for Flådens artilleriskibe var 24 år, for torpedobåde 18 år og for ubåde 16 år. Skibe ældre end denne alder ville være enten teknisk eller materielmæssigt udtjente – eller begge dele – og de skulle derfor erstattes af nybygninger.​[26]

Skulle disse retningslinjer følges, så krævede det, at der i perioden 1922-32 blev bygget fire artilleriskibe, ni torpedobåde, ni undervandsbåde, et mineskib, fire minefartøjer og fire skibe til særlige formål - i alt 31 enheder. I de ti år tilgik der imidlertid kun Søværnet tre torpedobåde, to ubåde samt et inspektionsskib og kongeskibet ”Dannebrog.” Sidstnævnte blev tilmed finansieret af en tillægsbevilling.

Direktør i Marineministeriet

Det var dengang praksis, at søofficerer, der gjorde fast tjeneste i Marineministeriet, avancerede ”uden for nummer”. Der var et fast antal officersstillinger i Søværnet, og ved at træde uden for nummer, undgik Rechnitzer at lægge beslag på en af disse, der så kunne gå til at forfremme en af Søværnets andre officerer. Rechnitzer trådte derfor uden for nummer i 1919. 

Rechnitzer kunne så, på linje med alle andre officerer, der af den ene eller anden grund trådte uden for nummer, returnere til aktiv tjeneste, hvis han på et tidspunkt ønskede dette. ​​​

[image: Et billede, der indeholder Ansigt, portræt, tøj, person

AI-genereret indhold kan være ukorrekt.]Viceadmiral Henri Konow (1862-1939), der som flaadeinspektør 1923-1927 markerede sig om en af Rechnitzers største kritikere.

De fleste officerer, der ønskede at avancere sørgede for, at genindtræde i linjen for at få sejlende tjeneste, men ikke Rechnitzer, der forblev stående uden for nummer, også da han i 1922 avancerede til kommandør.

I september 1923 afløste Rechnitzer kontreadmiral Vilhelm C. A. Jøhnke som direktør i Marineministeriet. Jøhnke skulle pensioneres på grund af alder. Udnævnelsen af Rechnitzer var, som pressen skrev, ingen overraskelse, idet han var selvskrevet til posten, især på grund af sine fremragende administrative evner og indgående erfaring især mht. undervandsbåde og fly.​[27]

Direktøren i Marineministeriet var den øverste administrative stilling i Søværnet og kan sammenlignes med nutidens departementschef i Forsvarsministeriet.

I forsvarsloven 1909 var det blevet bestemt, at direktørstillingen skulle besættes af en søofficer, hvis ansvar var den administrative drift af Søværnet, og som i fredstid skulle fungere som forsvarsministerens rådgiver i maritime spørgsmål. 

Den operative drift af Flådens skibe og institutioner blev varetaget af en flaadeinspektør, der var Søværnets øverste officer med rang af viceadmiral. Han og hans lille stab havde også til huse i Slotsholmsgade 10.

[image: ]Den socialdemokratiske forsvarsminister Laust Rasmussen (1862-1941) fotograferet i et afslappet øjeblik under et togt med inspektionsskibet ”Fylla” i 1926. Hans agitation for en dansk afrustning fik avisen Nationaltidende til at give ham tilnavnet ”antiforsvarsministeren.”​[28] Modsat dette beskrev Rechnitzer ham som en ”vennesæle, elskværdige og velmenende mand [...], jævn og ligetil i al sin færd.”​[29]

Viceadmiralen skulle i krise- eller krigstid overtage ledelsen af det udrustede flådemateriel, men havde på grund af strukturen svært ved at forberede sig selv, sin stab og Flåden på denne eventualitet.

Denne struktur havde imidlertid vist sig ikke at være optimal, idet det ifølge Søværnsloven af 1909 i fredstid var direktøren i Marineministeriet og ikke flaadeinspektøren, der fastlagde uddannelsen af Flådens personel og Flådens øvelsesvirksomhed. Flaadeinspektøren blev heller ikke taget med på råd mht. udpegningen af skibschefer eller personel til øvelsesdelinger og lignende. Beslutninger om nybygninger til Flåden blev også taget af Marineministeriet uden at Flaadeinspektøren nødvendigvis blev involveret.

For flaadeinspektøren var dette en meget utilfredsstillende situation, og det kom til at skabe store stridigheder mellem Rechnitzer og viceadmiral Henri Konow, der var flaadeinspektør 1923-1927.

Konow havde, som H.C. Bjerg påpeger, været udenrigs- og forsvarsminister i ministeriet Liebe under Påskekrisen i 1920, og han havde ikke et godt forhold til de socialdemokratiske og radikale politikere.​[30] Han så Rechnitzer som politikernes villige lakaj, der var parat til at foreslå eller støtte ufordelagtige beskæringer af Søværnet for at fremme sin egen karriere. Hans negative syn på Rechnitzer blev forstærket, da den socialdemokratiske forsvarsminister Laust Rasmussen, der tiltrådte i 1924, begyndte at bruge Rechnitzer som sin sagkyndige rådgiver i de militærpolitiske diskussioner, som ministeren havde med viceadmiral Konow.

Rechnitzer forsøgte selv at holde sig partipolitisk neutral. Han var venligt stemt overfor partiet Venstre, men blev så vidt vides aldrig medlem af partiet. Det var, efter hans mening, ikke foreneligt med hans varetagelse af stillingen i ministeriet.​[31]

Trods de forskellige politiske ståsteder var Rechnitzer i stand til at opbygge et nært og godt forhold til forsvarsminister Laust Rasmussen. Han gengældte det og satte som pressen skrev ”synlig Pris paa sin Direktør, de kommer lige fortræffeligt ud af det, hvad enten de sidder i Marineministeriet og administrerer den gamle Lov, eller de mødes paa Tribunen for at diskutere den nye.”​[32] Sidstnævnte var en henvisning til de mange offentlige debatter om forsvarets tarv, som forsvarsministeren og Rechnitzer begge deltog i.​[33]

I 1925 ønskede Laust Rasmussen at styrke Rechnitzers position ved at forfremme ham til kontreadmiral. Forsvarsministeren forklarede selv, at udnævnelsen skyldtes, at Rechnitzer ofte var vært, når udenlandske flådechefer besøgte Danmark. Og for bedre at kunne udfylde denne rolle, skulle han altså forfremmes til kontreadmiral. En forfremmelse ville også gøre, at Rechnitzer kom på samme niveau som Johan Stemann, der var direktør i Krigsministeriet.​[34]

En sådan udnævnelse krævede egentligt flaadeinspektøren viceadmiral Konows godkendelse, men da Rechnitzer i oktober 1922 som sin forgænger på posten var blevet udnævnt til kommandør i overtalligt nummer, og derfor ikke var en del af det militære system, kunne forfremmelsen ske alene med forsvarsministerens godkendelse.

Udnævnelsen mødte stor kritik, især internt i Søværnet. Rechnitzer havde været ansat i ministeriet siden 1917, og kritikkerne af hans udnævnelse fokuserede især på, at han manglede erfaring fra sejlende tjeneste og som skibschef. Det gjorde ham, ifølge viceadmiral Konow, ude af stand til at yde ministeren ordentlig sagkyndig bistand. Overfor Rechnitzer kaldte Konow derfor, ifølge sine erindringer, forfremmelsen for ”en hån mod Marinen og et misbrug af admiralstitlen, da De aldrig har ført et skib og er blevet kommandør udenom forfremmelsesrådet.”​[35] Han kunne dog ikke hindre udnævnelsen og den 1. april 1925 blev Rechnitzer udnævnt til kontreadmiral.

[image: Et billede, der indeholder tøj, person, udendørs, menneske

AI-genereret indhold kan være ukorrekt.]Ifølge Halfdan Barfod, der fra 1937-1942 var jagtkaptajn, chef for Kongens adjudantstab af Søværnet og formand for Søofficersforeningen, betød Rechnitzers udnævnelse, at han blev isoleret i forholdet til sine underordnede. Her er Rechnitzer dog fotograferet med sin hustru Emily i selskab med kommandør Emmanuel Briand de Crévecoeur, dennes hustru Marie Louise og sønnen René.​[36] (Nationalmuseets arkiv)

Loven gjorde samtidig stillingen som direktør i Marineministeriet civil. Det betød, at direktørens pensionsalder blev hævet til 70 år, så Rechnitzer kunne forblive som direktør i Marineministeriet frem til december 1942. Sagligt var der intet forkert ved denne ændring. Stillingen var ikke en operativ officersstilling, og pensionsalderen burde derfor ligge på samme niveau som for andre stillinger i centraladministrationen. 

Udnævnelse og den måde, som den blev til på, vakte dog sammen med ændringen af pensionsalderen harme i søofficerskorpset, og Rechnitzer skriver selv i sine erindringer, at ”det havde måske været klogere, om jeg havde frabedt mig udnævnelsen.”​[37]​​​

Flaade eller Søpoliti?

Den socialdemokratiske-radikale regering, der kom til magten i 1924, var meget pacifistisk indstillet og ønskede helt at afruste Danmark. Det skulle ske ved at ophæve værnepligten og nedlægge både udskrivningsvæsenet, Hæren, Flåden samt deres respektive ministerier. Derudover skulle samtlige befæstningsanlæg i Danmark sløjfes og forsvarets bygninger og arealer bortsælges - Nationalmuseet kunne f.eks. overtage Kastellet. Kun de dele af Forsvarets virke som også tjente den civile sektor, såsom Meteorologisk Institut, skulle bevares, men overflyttes til en civil struktur.​[38]

Så langt var regeringspartneren Det Radikale Venstre imidlertid ikke klar til at gå. Socialdemokratiet måtte derfor nøjes med til at stille forslag om ”kun” at omdanne Hæren til et vagtkorps og Flåden til en statsmarine, hvis opgave kun var at varetage Danmarks neutralitetsforpligtelser. De to værn skulle i alt omfatte maksimalt 7.000 letbevæbnede mænd, og da partiet ønskede et opgør med alt militærvæsen, skulle også det militære rangsystem erstattes med civile titler. Det betød, at vagtkorpset f.eks. ikke skulle ledes af en general, men af en direktør, der under sig havde en række overinspektører, fuldmægtige m.v.​[39]

Trods opblødningen af forslaget var der dog reelt stadig tale om en afrustning af Danmark og lovforslaget slog fast, at ”en samlet optræden overfor fjendtlige, regulære stridskræfter ligger således udenfor korpsets opgave.”​[40]

Regeringens forslag fik Flådens hæderkronede Sølieutenant-Selskab til at bryde dets mangeårige princip om ikke at blande sig i politik. Selskabet, der stadig eksisterer, blev etableret i 1784 som et maritimt krigsvidenskabeligt selskab, der som medlemmer tæller næsten samtlige tjenstgørende og forhenværende søofficerer. På opfordring af kommandør Henri L.E. Wenck (1872-1933), der var souschef i Marinestaben og derved nr. 2 i Flådens hierarki, nedsatte selskabet i vinteren 1924 et udvalg, der udarbejdede en lille oplysningsfolder med titlen ”Flaade eller Søpoliti.” I et klart og lettilgængeligt sprog fremlagde pjecen, der blev udsendt den 3. januar 1925, tre hovedargumenter imod regeringens forslag.​[41]

AI-genereret indhold kan være ukorrekt.]Thorvald Stauning og Peter R. Munch, der var hhv. statsminister og udenrigsminister fra 1929 og frem til henholdsvis maj 1942 og april 1940. (W. Winkelmann/Det Kgl. Biblioteks billedsamling)

For det første havde Søværnets ledelse allerede i forbindelse med udarbejdelsen af Søværnsloven i 1922 gjort opmærksom på, at den flåde, som denne lov opstillede, var det ”absolutte minimum”​[42] for, hvor lille en dansk flåde kunne være, hvis den stadig skulle kunne løse de mange og forskelligartede opgaver, som 1922-lovens formålsparagraf oplistede.

Dernæst redegjorde pjecen for de forpligtelser, som Danmark var underlagt som neutral og som medlem af Folkeforbundet. Det centrale argumenter her var, at en afrustning af Danmark ikke blev støttet af Folkeforbundet. Det arbejdede ganske vist for global nedrustning, men det skulle ske gradvist, så alle medlemslandene i ens tempo blev afvæbnet – ikke ved at et eller flere medlemslande nedlagde deres forsvar og så blot forventede, at de andre medlemslande ville sikre deres uafhængighed.

I henhold til Forbundspagtens § 16 var medlemslandene ikke kun forpligtet til at stille militære styrker til rådighed for Folkeforbundet. Medlemslandene skulle også besidde de militære magtmidler til, som paragraffen formulerede det, at kunne ”modstaa det første Stød ved et pludseligt Angreb”​[43] og kunne holde ud, indtil hjælpen fra Folkeforbundet nåede frem. 

Pjecen understregede dertil, at Danmark gennem sit medlemskab af Folkeforbundet var forpligtet til at kunne deltage i militære aktioner mod medlemmer af forbundet, der anvendte krig som konfliktredskab. Et afrustet Danmark kunne således hverken forvente hjælp fra de andre medlemmer af Folkeforbundet eller leve op til sine forpligtelser.​[44]

Som tredje og sidste punkt beskrev pjecen Flådens neutralitetsbevogtning under verdenskrigen, hvor der havde været 145 mindre krænkelser af den danske neutralitet, og hvor 27 af Hærens og Flådens personel havde mistet livet i forbindelse med deres virke. Det var pjecens argument, at Danmark ville være blevet hvirvlet ind i krigen, hvis ikke man ved krigens udbrud havde rådet over en relativ stor og velfungerende flåde, der således havde virket som en fredsbevarende faktor.​[45]

Pjecen blev trykt i 110.000 eksemplarer, hvoraf de 103.000 blev udsendt til ”danske Mænd som Repræsentanter for ethvert politisk Parti og af ethvert Samfundslag hele Landet over.”​[46] Det betød, at hvert niende hjem i Danmark modtog en pjece. ”Flaade eller Søpoliti” blev også sendt til samtlige medlemmer af Rigsdagen. Her blev den læst da man, som K. Dahl skrev i bogen om Sølieutenant-Selskabets historie, ”ved Rigsdagens Debatter om Forslaget kunde se Politikere tale i Tinget med det røde Hæfte i Haanden citerende dets Ord.”​[47]

Sølieutenant-Selskabets pjece evnede dog ikke at ændre Socialdemokratiets syn på Danmarks forsvars- og sikkerhedspolitik. Forslagene om en statsmarine og et vagtkorps blev vedtaget i Folketinget, hvor Socialdemokratiet og det Radikale Venstre havde flertallet, men faldt i Landstinget, hvor Venstre og det Konservative Folkeparti havde flertal. Forslaget blev genfremsat i 1929, 1930, 1931 og 1932, men led alle gange samme skæbne.​[48]

Debatten om forsvaret bølgede i 1920’erne frem og tilbage i dagspressen. Rechnitzer deltog aktivt i denne debat. I januar 1925 gik forsvarsminister Rasmussen imidlertid i pressen med beskeden om, at han nødigt så tjenestegørende officerer deltage i debatten. Sagen var kommet frem på baggrund af et avisindlæg fra forhenværende chef for Hæren, overgeneral Ellis Wolff (1856-1938). Generalen var efter sin pensionering kommet med en kras kritik af Hærens situation efter 1922-forsvarsloven, men pressen inddrog i dets omtale af sagen også Rechnitzer.​[49] Her gav Nationaltidende følgende beskrivelse af Rechnitzers handlemåde overfor forsvarsminister Laust Rasmussen: Rechnitzer ”har gjort sig det til en Vane at deltage i alle de politiske Møder, han kan overkomme [og] Hr. Rechnitzer staar regelmæssigt op, hver Gang [Forsvarsminister Rasmussen] har haft Ordet, og siger lige det modsatte af, hvad Ministeren har sagt.” Som avisen skrev, så var den slags formelt tilladt, men det ”undgaas ikke, at Offentligheden faar et højst mærkværdigt Indtryk af Mulighederne for et godt sagligt Samarbejde i Marineministeriets Administration, naar den hver Ugedag faar præsenteret Ministeren og hans nærmeste administrative Medhjælper og Tillidsmand i den voldsomste Ordstrid paa et eller andet politisk Møde.”Ifølge Nationaltidenden burde Rechnitzer derfor indse, at han bedst gavnede sit embede ved at ”anlægge en noget stilfærdigere Form for sin Deltagelse i den politiske Agitation.”​[50] Der er dog intet, der tyder på, at Rechnitzer fulgte avisens opfordring.

[image: ]I 1929 igangsatte Orlogsværftet bygningen at tre torpedobåde til Søværnet. Mens mange flådemagter på dette tidspunkt var begyndt at eksperimentere med motortorpedobåd på 60-100 tons eller byggede torpedobåde på over 500 tons, valgte Søværnet et design på ca. 300 tons. Designet modtog kritik, der især gik på at bådene med en topfart på 29 knob og en bevæbning bestående af to 75 mm kanoner og seks torpedorør hverken var i stand til at slås eller stikke af fra en overlegen modstander. Argumentet for designet var, som det blev formuleret i 1934, at skibsklassen var ”konstrueret med vore særlige Forhold for øje [...]. Dybgaaendet er holdt saa lavt som muligt, Farten saa høj som mulig, Torpedoarmeringen meget kraftig - alt paa Bekostning af Aktionsradius og Sødygtighed, og Berettigelsen hertil ligger i vore forholdsvis lukkede og rolige Farvande og de relativt korte Distancer.”​[51] De tre både fik ved søsætningerne i hhv. 1929 og 1930 (to stk.) navnene Dragen, Hvalen og Laxen. Trods kritikken blev der i 1931 bestilt tre næsten identiske torpedobåde, der ved søsætningerne i hhv. 1933 (to stk.) og 1934 fik navnene Glenten, Høgen og Ørnen.​[52]

​”Hverken Fugl eller Fisk”

Regeringens ønske om at afruste Danmark var som nævnt ikke blevet til lov. I oktober 1926 fremsatte regeringen i stedet et forslag om en ekstraordinær besparelse på statsbudgettet. For Søværnets vedkommende skulle budgettet beskæres med over tre mio. kr. Det ville medføre et totalt stop for nybygninger og for værnets produktion af ammunition og torpedoer samt en kraftig indskrænkning af de planlagte øvelser. Igen var Søløjtnant-selskabet blandt kritikerne af forslaget, der mødte så stor kritik, at statsminister Stauning ikke kunne finde et flertal bag forslaget. Uenigheden om den rette økonomiske politik for Danmark var hovedårsagen til, at Stauning i november 1926 udskrev valg.

Valget i december 1926 gav flertal til en Venstre-regering ledet af Thomas Madsen-Mygdal (1876-1943). Da Laust Rasmussen derfor afgik som forsvarsminister gav han et interview til pressen, hvor han ikke skjul på, at han så en nedbrydning af det danske forsvar som et gode.

Han hævdede her, at hvis man havde valgt at følge det forslag om en statsmarine, som Socialdemokratiet havde fremlagt i 1920’erne, så ville Danmark i 1926 have rådet over en flåde, der var ”finere udrustet, have flere Penge til Raadighed og følgelig i højere Grad end den ødelagte Flaade være i Stand til at løse de Opgaver, der i givet Fald vil blive stillet Søforsvaret.”​[53] I stedet stod man nu med en hær og flåde, der var ”hverken Fugl eller Fisk.”​[54] Det betød, at hvis Danmark igen blev involveret i en krig, så ville det ifølge Laust Rasmussen ende med en gentagelse af det katastrofale nederlag, som Danmark havde lidt i krigen i 1864.

For den meget forsvarsskeptiske nu forhenværende minister var dette dog ikke et negativt resultat. Som svar på journalistens spørgsmål om han var tilfreds med tingenes tilstand, svarede Laust Rasmussen ”var jeg forsvarsvenlig, vilde jeg betegne disse Tilstande som skandaløse. For det er med forsvarsvenlige Øjne [set] naturligvis uforsvarligt, at Flaaden er værdiløs og Hæren uanvendelig. Den nuværende Ordning er et uanvendeligt Kompromis, over hvilket Forsvarsvenner har Grund til at græde ulykkeligt, fordi Hæren paa Forhaand er bestemt til at tabe.”​[55]

Venstre-regeringen ønskede besparelser på statsbudgettet. Det omfattede også Hærens og Flådens budgetter, og i efteråret 1927 fremlagde forsvarsminister Søren Brorsen et forslag til en revision af de to værnslove. Venstres forslag ville beskære forsvarsbudgettet med ca. 8 mio. kr. til 40 mio. kr. årligt. For at få flertal for en sådan beskæring, skulle det Konservative Folkeparti, der var Madsen-Mygdal-regeringens parlamentariske grundlag, stemme for. Det Konservative Folkeparti ønskede imidlertid forsvarsbudgettet hævet til 50,2 mio. kr., hvilket var en forøgelse på 6,6 mio. kr. i forhold til det eksisterende budget. Venstre ville maksimalt gå med til et forsvarsbudget på 42,2 mio. kr., og endte derfor med at stemme imod forslaget fra de konservative. Det fik så de konservative til i marts 1929 at afstå fra at stemme for finansloven, og derved faldt Madsen-Mygdals regering.

Det følgende valg gav socialdemokratiet og de radikale flertal. Thorvald Stauning blev igen statsminister og han gjorde igen Laust Rasmussen til forsvarsminister. Rasmussen gjorde ved sin tiltræden i maj 1929 klart, at hans syn på Danmarks forsvarspolitik ikke havde ændret sig i de tre mellemliggende år, idet han udtalte til pressen, at han ”vil aldrig gaa med til en Ordning, i Kraft af hvilken vi skal forsvare vor Neutralitet.”​[56]

​​​Rechnitzers syn på forsvaret af Danmark


Det meste af Søværnets arbejdet med planerne for forsvaret af Danmark foregik uden offentlighedens adkomst. I februar 1931 lykkedes det dog den konservative politiker Asger Karstensen, der sideløbende med sit politiske virke var redaktør for avisen ”Morgenbladet”, at overtale Rechnitzer til at offentliggøre sit syn på, hvordan Danmark skulle forsvares. I fem helsidesartikler kunne ”Morgenbladet” derfor fremlægge Rechnitzers ”hidtil hemmeligholdte Forsvarsplan” for læserne.

Den offentliggjorte plan var en revideret udgave af en plan med titlen ”Udkast til en Nyordning af dansk Militærvæsen”, som Rechnitzer havde udarbejdet i 1928.​[57] Den tog udgangspunkt i et neutralt Danmark og at den gældende sikkerhedspolitiske situation med Tyskland i knæ kun var midlertidig, men slog samtidig fast, at selv hvis Tyskland skulle forblive svag, så var den situation ikke ubetinget et gode for Danmark. Det magtpolitiske tomrum, som var opstået i Østersøen efter det tysk nederlag og efterfølgende afrustning, kunne friste stormagter som f.eks. Frankrig og Storbritannien til at forsøge at udfylde dette ved at deployere flådestyrker til Østersøen. En sådan flådestyrke havde brug for en eller flere baser i området, hvorfra skibene kunne få nye forsyninger, udbedre skader osv. Baserne ville med stor sandsynlighed blive forsøgt etableret i Danmarks nærområde, og risikoen for at det ville kollidere med den danske neutralitetspolitik, og der var en stor risiko for, at det ville trække Danmark ind i krigen.​[58]

